b'\n_START_ARTICLE_\nAliwalin taistelu\n_START_SECTION_\nTausta\n_START_PARAGRAPH_\nRand\xc5\xbeit Singh oli 1800-luvulla luonout Punjabin alueella voimakkaan Sikhivaltion. Toisaalta valtaansa Intian niemimaalla levittiv\xc3\xa4t samaan aikaan my\xc3\xb6s britit. Rand\xc5\xbeit Singh piti yll\xc3\xa4 liittolaisuussuhdetta britteihin, mutta h\xc3\xa4nen kuollessaan vuonna 1839 Sikhivaltio ajautui sis\xc3\xa4iseen sekasortoon. Britit toivoivat mahdollisuutta kukistaa viimein voimatekij\xc3\xa4 Intiassa ja keskittiv\xc3\xa4t Punjabin rajalle joukkojaan. Lopulta j\xc3\xa4nnitteet purkautuivat ensimm\xc3\xa4isen sikhisodan syttyess\xc3\xa4 11. joulukuuta 1845 sikhien sotajoukon ylitt\xc3\xa4ess\xc3\xa4 Sutlejjoen._NEWLINE_Kenraali Hugh Gough ja Intian kenraalikuvern\xc3\xb6\xc3\xb6ri Henry Hardingen johtamat britit ottivat kaksi voittoa sikheist Mudkin taistelussa 18. joulukuuta ja Ferozeshahin taistelussa 21. joulukuuta. Sikhit vet\xc3\xa4ytyiv\xc3\xa4t takaisin joen toiselle puolelle, josta he hy\xc3\xb6kk\xc3\xa4siv\xc3\xa4t uudelleen heid\xc3\xa4n koottuaan voimansa. Ranjodh Singh Majithian johtama sikhiarmeija m\xc3\xa4\xc3\xa4r\xc3\xa4ttiin hy\xc3\xb6kk\xc3\xa4\xc3\xa4m\xc3\xa4\xc3\xa4n brittien linnoitusta vastaan Ludhianassa. Ludhianan menetys sikheill\xc3\xa4 olisi uhannut brittien yhteyksi\xc3\xa4 selustaansa. Heit\xc3\xa4 kohtamaan l\xc3\xa4hti Harry Smithin komentama brittijoukko. Osapuolet kohtasivat l\xc3\xa4hell\xc3\xa4 Aliwalin kyl\xc3\xa4\xc3\xa4 28. tammikuuta 1846._NEWLINE_Brittijoukkojen vahvuus Aliwalissa oli noin 12\xc2\xa0000. Mukanaan heill\xc3\xa4 oli lis\xc3\xa4ksi 32  tykki\xc3\xa4. Sikhiarmeijan eli khalasan vahvuus oli 20\xc2\xa0000. Sikhiarmeijaan kuului intialaistyylinen jalka- ja ratsuv\xc3\xa4ki, mutta my\xc3\xb6s eurooppalaiseen tyyliin koulutettuja sotilaita. Erityisen vaarallisena pidettiin sikhien 67 tykki\xc3\xa4.\n_START_SECTION_\nTaistelu\n_START_PARAGRAPH_\nSikhit olivat ottaneet asemat harjanteella Aliwalin kyl\xc3\xa4n ja Bhundrijoen v\xc3\xa4liss\xc3\xa4. Sutlejjoki sijaitsi sikhien selustassa. Brittien onnistui yll\xc3\xa4tt\xc3\xa4\xc3\xa4 sikhit n\xc3\xa4iden ollessa juuri valmistelemassa poismarssia._NEWLINE_Taistelu alkoi molempien osapuolten vaihtamalla tykkitulella, jolla ei ollut suurempaa vaikutusta. Tykkitulituksen j\xc3\xa4lkeen brittien jalkav\xc3\xa4ki hy\xc3\xb6kk\xc3\xa4si kohti Aliwalin kyl\xc3\xa4\xc3\xa4, jota he pitiv\xc3\xa4t sikhien linjan heikoimpana kohtana. Hy\xc3\xb6kk\xc3\xa4ys onnistui, mik\xc3\xa4 j\xc3\xa4tti sikhien keskustan alttiiksi tulitukselle Aliwalin suunnalta. Britit hy\xc3\xb6kk\xc3\xa4siv\xc3\xa4t sitten Bhundrin puoleisella sivustalla, joka vallattiin suhteellisen v\xc3\xa4h\xc3\xa4isin tappioin. Brittien ratsuv\xc3\xa4en rynn\xc3\xa4kk\xc3\xb6 mursi sikhien jalkav\xc3\xa4en neli\xc3\xb6muodostelmat Sivustojen sorruttua sikhien keskusta teki viel\xc3\xa4 jonkin aikaa vastarintaa, mutta lopulta he joutuivat vet\xc3\xa4ytym\xc3\xa4\xc3\xa4n brittien tulituksen alla. Yritys koota sikhien rivit uudelleen ep\xc3\xa4onnistui ja vet\xc3\xa4ytyminen muuttui sekasortoiseksi paoksi.\n_START_SECTION_\nSeuraukset\n_START_PARAGRAPH_\nBritit olivat ottaneet sikheist\xc3\xa4 selv\xc3\xa4n voiton. Brittien tappiot taistelun aikana olivat 151 kaatunutta, 413 haavoittunutta ja 25 kadonnutta. Sikhien puolella tappiot olivat noin 3\xc2\xa0000 kaatunutta ja koko 67 tykin tykist\xc3\xb6 oli menetetty._NEWLINE_Voitto Aliwalissa poisti uhan brittien selustassa. 10. helmikuuta he ottivat edelleen sodan ratkaisseen voiton Sobraonissa. Sittemmin Aliwalin taisteluun on viitattu joskus esimerkkin\xc3\xa4 "virheett\xc3\xb6m\xc3\xa4st\xc3\xa4 taistelusta" ja etenkin Smithin kykyj\xc3\xa4 komentajana kehuttiin.'